*Saopštenje za medije, 27. jul 2022.*

**Interakcija 2022: predstavlja eksperte i učesnike 10. izdanja Radionice dokumentarnog filma (I: RDF)**

**U okviru ovogodišnje *Interakcije* pored sedamnaestog izdanja Studentskog filmskog kampa i prvog izdanja Festivala kratkog dokumentarnog filma, u periodu od 17. do 24. avgusta 2022. godine u Požegi, biće održano i deseto izdanje programa *Interakcija*: radionica dokumentarnog filma. Učesnici Radionice, 27 mladih filmadžija iz celog sveta, će imati priliku da kroz predavanja i panel diskusije, unaprede znanje i veštine iz kreativnog dokumentarnog filma, kao i da kroz konsultacije sa tutorima i sesije sa drugim učesnicima razvijaju svoje dokumentarce.**

Nakon dvogodišnje pauze, uzrokovane pandemijom Covid-19, Filmart nastavlja sa realizacijom ovog edukativnog programa, koji je pokrenut 2011. godine pod nazivom Međunarodni masterklas dokumentarnog filma Interdoc. Deseto izdanje, pored izmene u nazivu programa (Interakcija: radionica dokumentarnog filma) donosi i brojne novine u samom sadržaju programa. Veliko interesovanje za ovogodišnju Radionicu rezultiralo je zapaženim brojem prijava izvrsnih kandidiata i učešće na radionici uzeće [**27 izabranih mladih dokumentarista**](http://www.film-art.org/interaction/srp_rad_ucesnici.html)iz Nemačke, Slovačke, Indije, Brazila, Litvanije, Estonije, Argentine, Poljske, Meksika, Velike Britanije, Slovenije, Južnoafričke Republike, Belgije i Srbije.

Kao i do sada, u okviru ***Predavanja***, učesnici će imati priliku da upoznaju [**naše eksperte**](http://www.film-art.org/interaction/srp_rad_eksperti_tutori.html), izvrsne dokumentariste i da sa njima otkrivaju različite aspekte kreativnog dokumentarnog filma. Svoje iskustvo sa ovogodišnjim učesnicima radionice će podeliti **Rada Šešić**, programerka brojnih festivala (IDFA, Sarajevo film festival itd.), predavačica i filmska rediteljka nagrađena na brojnim festivalima, kao i predavač i nagrađivani dokumentarista **Vladimir Perović**, čiji su filmovi prikazani i zapaženi na najznačajnijim festivalima u svetu.

Program ***Doc in Progress*** je novi segment Radionice koji podrazumeva učešće šest učesnika čiji su projekti izabrani za razvoj, koji će kroz individualne i grupne konsultacije sa tutorima razvijati svoje projekte. Pored predavača Rade Šešić i Vladimira Perovića, timu tutora *Doc in Progress* programa pridružiće se i **Marko Grba Singh**, reditelj i umetnički direktor Beldocs festivala. Izabrani projeki za razvoj u programu Doc in Progress su: *Skeniram te* (red. Ananthakrišnan Baburađendran Pilai / Belgija, Indija, Italija); *Džama - Plutajuće cigle* (red. Alvina Joši / Indija); *Anthropos*  (red. Migel Anhel Sančez / Meksiko); *Kunčok* (red. Ašok Meena / Indija), *Ostrvo daltonista* (red. Sane De Vilde / Belgija, Holandija) i *Cvetanje* (red. Ariane Doering / Holandija, Nemačka, Kenija).

Tokom ovogodišnje Radionice, u saradnji sa Beldocs – Međunarodnim festivalom dokumentarnog filma, biće organizovan ***Panel*** na temu „Moć kratke forme u dokumentarnom filmu“. Učesnice panela su **Jelena Maksimović**, filmska montažerka i rediteljka, docentkinja na Departmanu za digitalne umetnosti FMK u Beogradu, **Andrijana Stojković**, filmska rediteljka i profesorka dokumentarnog filma na FDU u Beogradu, a moderator je **Marko Grba Singh**, reditelj i umetnički direktor Beldoksa. Panel će biti otvoren za publiku, a održaće se 21. avgusta u 12h u Bisokopu u Požegi.

Učesnici Radionice, tokom boravka u Požegi, imaju priliku da se upoznaju i povežu sa učesnicima ostalih programa Interakcije (Kampa i Festivala) gostima i ekspertima, kroz učešće u zajedničkim programima kao što su program ***Speed Meeting*** – dvadesetominutni razgovori „1 na 1“ namenjeni razmeni ideja, razgovorima o projektima ili uspostavljanju dogovora za umrežavanje i potencijalnu buduću saradnju.

Takođe, učesnici imaju priliku da, tokom održavanja Radionice, prisustvuju projekcijama izvrsnih kratkih dokumentaraca u okviru [***Interakcija*: festival kratkog dokumentarnog filma**](http://www.film-art.org/interaction/srp_fest_o_festivalu.html), kao i da učestvuju u razgovorima sa autorima filmova.

.

.

***Interakcija*: radionica dokumentarnog filma** je edukativni program namenjen filmskim profesionalcima, studentima filmskih akademija, kao i svima onima koji žele da unaprede znanje i veštine iz kreativnog dokumentarnog filma ili da sa našim tutorima razvijaju svoje dokumentarce. Od 2011. godine, 128 učesnika iz 46 zemalja je pohađalo ovaj edukativni program čiji su predavači bili vrhunski reditelji iz Srbije i regiona − Želimir Žilnik, Vladimir Perović, Dragan Elčić, Nebojša Slijepčević i Mladen Matičević.

**Fotografije** možete preuzeti na linku:

<http://www.film-art.org/interaction/srp_press_press_foto.html>

**Promo video** se nalazi na ovom linku:

<https://youtu.be/Wbh5K2zQQaM>

Više informacija na sajtu [www.film-art.org/interaction](http://www.film-art.org/interaction)

Unapred hvala na objavi i srdačan pozdrav,

 \_\_\_\_\_\_\_\_\_\_

**Interakcija – odnosi sa javnošću**

**Slađana Petrović Varagić, izvršna direktorka**

 e: office@film-art.org |​ m: +381 63 8507035

**Ana Ostojić, kordinatorka komunikacija**

e:interaction@film-art.org |​ m: +381 65 2555393